2 Satane o labalabela ho etsa hore re lumele hore Jehova Molimo ha a re rate ebile ha a re nke re le ba bohlokoa. Ke ’nete hore Satane o atisa ho khelosa batho ka ho ipiletsa boikakasong le boikhohomosong ba bona. (2 Bakorinthe 11:3) Empa o boetse o thabela ho senya boikutlo ba ho itlhompha ba batho ba hlaselehang habonolo. (Johanne 7:47-49; 8:13, 44) Sena o se etsa ka ho khetheha ‘matsatsing ana a ho qetela’ a mahlonoko. Batho ba bangata kajeno ba hōlela malapeng a “se nang lerato la tlhaho.” Ba bang ba qeta nako e ngata ba e-na le batho ba bohale, ba baithati le ba hlooho li thata. (2 Timothea 3:1-5) Nako eo ba e qetileng ba tšoeroe hampe, ba khetholloa ka lebaka la morabe, kapa ba hloiloe e ka ’na eaba e entse hore batho bao ba lumele hore ha ba na thuso ea letho kapa hore ha ba ratehe.